賴士文廣場

賴士文廣場（英文：Mel Lastman Square，又寫賴士民廣場）係加拿大安省多倫多嘅一個公共廣場，附屬北約克市政中心（前北約克市政廳）；1989年6月16號正式開幕。 根據設計呢個廣場嘅建築師，成個場可以容納到大約三萬至四萬人。 交通 賴士文廣場喺前北約克市中心，位置喺央街夾 Park Home（一條細街）西南角，地鐵1號綫可以喺北約克中心站直出，亦可以搭97號巴士（Yonge）。 另外亦可以喺地鐵1號綫芬治站落車向南行，又或者喺地鐵1號綫或者4號綫嘅雪柏站落車向北行，都係大概15分鐘行到。 佈局 呢個廣場佔地 1.3公頃（3.2英畝），分上下兩層，喺街行路行到過去嘅係上層，呢橛其實似個公園多過似廣場，開美食節等等攤位活動會喺呢度嘅石地部分；行石級落下層（地鐵直出都係下層），有個水池（冬天做溜冰場）同大舞台，舞台喺大型活動會用嚟表演。有時有啲例如加拿大國慶日之類嘅活動同時有攤位同表演，會兩層一齊用。 根據設計呢個廣場嘅建築師，整到個廣場咁樣一橛橛係特登嘅，目的係要個廣場可以同時間有唔同用途，佢認為成個場可以容納到大約三萬至四萬人。 工程 廣場嘅設計分兩部分，主要係由建築師 Michael Kirkland 負責，但係室外音響同燈光判咗畀一間叫 Novita 嘅公司。 成個廣場原定係1987年起好，1988年正式啟用，結果1989年先起好，成個工程連埋燈光音響要到1990年先全部完工。 開幕 佢原定係1988年5月開幕，後來改9月，再改12月，最後到1989年6月真係開幕嗰陣，慶祝活動持續咗3日。 正式宣佈廣場開幕嘅係加拿大導演 Norman Jewison 同賴士文當時只係兩歲嘅孫女 Brie Lastman。 名 ｢賴士文廣場｣ 其實並唔係原名；佢招標嗰陣本來係叫北約克市政廣場（英文：North York Civic Square），但係1986年北約克市議會決定改名，新名係指時任市長賴士文，賴士文本人喺傾改名嗰陣並唔在場。 出面網頁 賴士文廣場嘅官方網站 睇埋 彌敦菲臘廣場 2018年多倫多央街貨Van連環撞人事件 參考資料 註 書目